**Informatīvais ziņojums**

**par iekšējā audita darbību ministrijās un iestādēs 2023.gadā**

**un iekšējā audita attīstības virzieniem 2024.gada pirmajā pusgadā**

Informatīvā ziņojuma mērķis ir informēt Ministru kabinetu (turpmāk – MK) par iekšējā audita struktūrvienību darbību ministrijās un iestādēs 2023.gadā, MK noteikto 2023.gadā auditējamo prioritāšu rezultātiem, kā arī sniegt informāciju par turpmāko darbību, attīstības tendencēm un 2024.gada pirmajā pusgadā uzsāktajiem pasākumiem iekšējā audita funkcijas veiktspējas uzlabošanai.

**Viedoklis par iekšējās kontroles sistēmas darbību**

Saskaņā ar Iekšējā audita likumu, ministriju un iestāžu iekšējā audita darba apjomā ir Ministru prezidentam tieši padotās institūcijas un ministram padotās institūcijas. Valsts pārvaldes iekšējā audita darba apjomā ietverto institūciju un funkciju un/vai uzdevumu apjoms periodiski mainās.

Atbilstoši iekšējā audita struktūrvienību stratēģiskajiem plāniem un institūciju nolikumiem bija definētas ~237 funkcijas un uzdevumi, kas aptver ~198 valsts pārvaldes institūcijas. Atsevišķos gadījumos audita darba apjomā ir iekļautas kapitālsabiedrības, kurās ministrijas ir valsts kapitāla daļu turētājas.

Pārskata gadā (2023.gadā) 150 auditu rezultātā par iekšējās kontroles sistēmām kopumā sniegts viedoklis, ka:

|  |  |  |
| --- | --- | --- |
|  | **23%** | institūcijas iekšējās kontroles sistēma ir efektīva – novērtētās kontroles ir atbilstošas, pietiekamas un efektīvas, kas ļauj sniegt pietiekamu pārliecību, ka riski tiek vadīti un institūcijas mērķis tiks sasniegts; |
|  | **67%** | institūcijas iekšējās kontroles sistēma darbojas, lai gan ir nepieciešami atsevišķi uzlabojumi– konstatēti atsevišķu, specifisku kontroļu trūkumi, tomēr kopumā novērtētās kontroles ir atbilstošas, pietiekamas un efektīvas, kas ļauj sniegt pietiekamu pārliecību, ka riski tiek vadīti un institūcijas mērķis tiks sasniegts; |
|  | **9%** | institūcijas iekšējās kontroles sistēma darbojas, lai gan ir nepieciešami būtiski uzlabojumi – konstatēti vairāki specifisku kontroļu trūkumi. Uz iekšējām kontrolēm nevar paļauties, tāpēc nevar sniegt pietiekamu pārliecību, ka riski tiek vadīti un institūcijas mērķis tiks sasniegts; |
|  | **1%** | institūcijas iekšējās kontroles sistēma nav efektīva – novērtētās kontroles nav atbilstošas, pietiekamas un efektīvas, lai sniegtu pietiekamu pārliecību, ka riski tiek vadīti un institūcijas mērķis tiks sasniegts. |

Pārskata gadā (2023. gadā) auditēto sistēmu īpatsvars atbilstoši to veidam ir norādīts 1.attēlā un sadalījums atbilstoši novērtētajām prioritātēm ir norādīts 2.attēlā. Vadības un atbalsta sistēmu īpatsvaru ietekmēja kopējās noteiktās auditējamās prioritātes īstenošana, kuras novērtēšanai un attīstības veicināšanai tika sniegts nozīmīgs iekšējo auditoru darba ieguldījums. Pārskata periodā, tāpat kā iepriekšējā gadā, iekšējie auditori novirzījuši resursus uz augstāka riska jomām.

|  |  |
| --- | --- |
| *1. attēls* *Pārskata gadā auditēto sistēmu īpatsvars atbilstoši grupai* | *2.attēls* *Pārskata gadā auditēto sistēmu īpatsvars atbilstoši prioritātei* |

Lai iestādes vadītājiem sniegtu pārliecību par iekšējās kontroles sistēmas darbības pamatprasību izpildi, iekšējās kontroles sistēmas izveidošanu, uzraudzību un uzlabošanu, nepieciešamo risku vadības, uzraudzības, kontroles un pārvaldības pasākumu kopumu, atbilstoši MK noteikumiem[[1]](#footnote-1) pārskata gada (2023.gada) auditu ietvaros ir novērtēti visi seši iekšējās kontroles sistēmas savstarpēji saistītie elementi (skatīt 3.attēlu), tostarp, novērtēti, vai tie sekmē procesu efektīvāku norisi un veicina orientāciju uz sasniedzamo rezultātu. Auditos ir sniegti ieteikumi nepieciešamajiem uzlabojumiem katra savstarpēji saistītā elementa ietvaros.

A graph with different colored bars

Description automatically generated

*3. attēls. Pārskata gadā veiktajos auditos iekļauto iekšējās kontroles sistēmas elementu vērtējums*

Vērtējot iekšējās kontroles vidi, Finanšu ministrijas ieskatā ir nepieciešams pievērst lielāku uzmanību iekšējās kontroles sistēmas stiprināšanai, tostarp, risku vadības jautājumu sakārtošanai. Esošās iekšējās kontroles sistēmas pamatprasības[[2]](#footnote-2), ieskaitot prasības noteikt, analizēt un novērtēt riskus, ir spēkā kopš 2012.gada. Ņemot vērā, ka pienācīgi ieviesta risku vadības sistēma kalpo par pamatu efektīvai iekšējās kontroles sistēmai un procesiem, vairākus iepriekšējos gadus tika akcentēta nepieciešamība valsts pārvaldē ieviest dzīvotspējīgu risku vadības sistēmu. Galvenās grūtības šādas sistēmas ieviešanā tiek saskatītas izpratnes trūkumā par teorijas piemērošanu valsts pārvaldes praksē un iedzīvināšanu ikdienas procesos, īpaši politikas plānošanas funkcijās. Lai mērķtiecīgi paaugstinātu valsts pārvaldes iekšējās kontroles sistēmas brieduma līmeni, turpinās aktivitātes, lai valsts pārvaldē tiktu meklēti risinājumi normatīvā un metodoloģiskā ietvara attīstībai un turpmākai risku vadības iedzīvināšanai praksē un iekšējās kontroles darbības efektivitātes paaugstināšanai. Kā turpinājums uzsāktajam risku vadības brieduma līmeņa novērtējumam 2022.gadā, 2023.gadā turpinājās interešu konflikta un korupcijas novēršanas iekšējās kontroles sistēmu (tostarp interešu konflikta un korupcijas risku vadības) novērtējuma iekšējais audits ministrijās un iestādēs. Risku vadības sistēmas novērtēšanu nākamajos gados plānots turpināt ar informācijas un komunikācijas tehnoloģiju (turpmāk – IKT) un kiberdrošības jomas iekšējās kontroles sistēmām[[3]](#footnote-3).

Savukārt, risku vadības ieviešanas metodoloģijas attīstībai tika piešķirts valsts finansējums valsta pārvaldei piemērotas risku vadības rokasgrāmatas sagatavošanas ārpakalpojuma iegādei. Pēc iekšējo auditoru veiktā un Finanšu ministrijas apkopotā risku vadības brieduma līmeņa novērtējuma 2023.gadā kopā ar ārpakalpojuma sniedzēju sagatavota risku vadības rokasgrāmata un sniegtas konsultācijas ministrijām un iestādēm. Pakalpojumu rezultātā sagatavota arī uz rokasgrāmatas pamata balstīts video mācību materiāls, tādā veidā nodrošinot iekšējo auditoru un ekspertu ieguldītā darba rezultātu ilgtspēju. Materiāli pieejami Finanšu ministrijas tīmekļa vietnē[[4]](#footnote-4).

Lai pilnveidotu iekšējās kontroles sistēmu, ministriju un iestāžu iekšējā audita struktūrvienību veikto 150 iekšējo auditu rezultātā ir izstrādāti vairāk kā 800 ieteikumi, no tiem vairāk kā puse vērsti uz efektivitāti. Iestāžu vadītāji ir apstiprinājuši rīcības un pasākumus iekšējās kontroles sistēmas pilnveidošanai, tādējādi novēršot konstatētās nepilnības un to cēloņus, kā arī preventīvi samazinot identificētos riskus. Pārskata gadā veikto auditu ieteikumu ieviešanas rezultātā sagaidāms, ka tiks efektivizēti procesi, nodrošināta orientācija uz sasniedzamo rezultātu, mazināts administratīvais slogs, uzlabota valsts pārvaldes pakalpojumu kvalitāte un komunikācija ar sabiedrību, lietderīgāk izmantoti resursi, veikti citi iekšējās kontroles sistēmas uzlabojumi dažādos līmeņos un veicināta laba pārvaldība.

**Iekšējā audita darbības rezultatīvie rādītāji**

**A screenshot of a computer

Description automatically generated**

*4. attēls* *Iekšējā audita rezultatīvie rādītāji*

Katru pārskata gadu iekšējie auditori veic darba izpildes un rādītāju analīzi[[5]](#footnote-5), kuras rezultāti atbilstoši iestāžu sniegtajai informācijai apkopoti šī ziņojuma pielikumā. Kopējie 2023.gada rādītāji redzami infografikā (skatīt 4.attēlu).

Iekšējā audita struktūrvienību veido Ministru prezidentam tieši padotajās institūcijās un ministrijās. Iekšējā audita sistēmu, tostarp, iekšējā audita struktūrvienības izveidošanas nepieciešamību padotības iestādēs, nosaka Ministru prezidents viņam tieši padotajās institūcijās un ministrs viņam padotajās institūcijās.

Pārskata gadā (2023.gadā) darbojās 21 iekšējā audita struktūrvienība ar 76 iekšējiem auditoriem (no 84 amata vietām 8 jeb 10% bija vakantas vai auditori atradās ilgstošā prombūtnē) – 13 ministrijās un sešās padotībā esošajās iestādēs, Valsts kancelejā un Korupcijas novēršanas un apkarošanas birojā. 2023. gadā darbību uzsāka Valsts policijas iekšējā audita struktūrvienība. Datu valsts inspekcijā[[6]](#footnote-6) no 2020. gada 29.septembra iekšējā audita funkciju nodrošina Tieslietu ministrijas iekšējā audita struktūrvienība. Klimata un enerģētikas ministrijā iekšējā audita funkciju nodrošina Viedās administrācijas un reģionālās attīstības ministrijas iekšējā audita struktūrvienība.

Iekšējā audita sistēmas aptvērums Iekšlietu ministrijas resorā tiek nodrošināts tikai daļēji, jo iekšējā audita sistēma joprojām aptver tikai Iekšlietu ministriju un no 2023.gada Valsts policiju un Valsts policijas koledžu , bet neaptvēra pārējās padotības iestādes, un sistemātisks iekšējās kontroles sistēmas darbības novērtējums tajās netiek nodrošināts. Līdz ar to pastāv risks, ka tiek apdraudēta šo iestāžu mērķu sasniegšana, efektīva darbība, aktīvu aizsardzība, pārskatu ticamība, darbības atbilstība tiesību aktiem, kā arī nepietiekama Eiropas Savienības fondu, tostarp, jaunā Atveseļošanās un noturības mehānisma, līdzekļu aizsardzība.

Finanšu ministrija ir pilnvarota[[7]](#footnote-7) vismaz reizi piecos gados novērtēt ministrijās un iestādēs izveidoto iekšējā audita struktūrvienību darbību, lai izvērtētu to darbības efektivitāti, atbilstību iekšējo auditu reglamentējošo normatīvo aktu prasībām, labākajai praksei iekšējā audita jomā. Lai nodrošinātu minētā uzdevuma izpildi atbilstoši MK 2013.gada 9.jūlija noteikumiem Nr.385 „Iekšējā audita veikšanas un novērtēšanas kārtība”, Finanšu ministrija 2022.gadā uzsākusi un 2023.gadā pabeigusi 20 iekšējā audita struktūrvienību darbības novērtēšanu ministrijās un iestādēs, novērtēšanu īstenojot ar neatkarīgu un atbilstoši kvalificētu ārējo ekspertu[[8]](#footnote-8) piesaisti. Ņemot vērā starptautiskās iekšējā audita prakses aktualitātes un Iekšējā audita profesionālās prakses ietvaru, novērtēšana ir organizēta kā iekšējā audita struktūrvienību veikta darbības pašnovērtējuma rezultātu centralizēta izskatīšana un apstiprināšana no neatkarīga ārējā novērtētāja puses, cita starpā sniedzot vērtējumu arī par iekšējā audita struktūrvienību darbības atbilstību Iekšējā audita profesionālās prakses starptautiskajiem standartiem.

Kopējie 20 iekšējā audita struktūrvienību novērtējuma rezultāti, kur 1 ir zemākais un 4 augstākais novērtējums, ir apkopoti 1.tabulā.

*1.tabula. Novērtējums atbilstoši MK 2013.gada 9.jūlija noteikumu Nr.385 „Iekšējā audita veikšanas un novērtēšanas kārtība” 137.punktam*

|  |  |
| --- | --- |
| **Novērtējums** | **Iekšējā audita struktūrvienību skaits** |
| 1. iekšējā audita funkcija **top**, vai konstatētie trūkumi neļauj sasniegt iekšējā audita funkcijas mērķi | 0 |
| 1. iekšējā audita funkcija ir **pilnveidojama**, konstatētie trūkumi kavē sasniegt iekšējā audita funkcijas mērķi | 1 jeb 5% |
| 1. iekšējā audita funkcija **darbojas** bez būtiskām nepilnībām, konstatētie trūkumi neietekmē iekšējā audita funkcijas mērķu sasniegšanu | 12 jeb 60% |
| 1. iekšējā audita funkcija ir **paraugs**, iekšējā audita struktūrvienība lieto metodes, kuras par paraugu un labu praksi var izmantot citas iekšējā audita struktūrvienības | 7 jeb 35% |
| Vidējais vērtējums 3,3 no 4 | |

Kopējo novērtējumu veidoja vairākas vērtējumu komponentes, tostarp, vērtējums par atbilstību Iekšējo auditoru institūta Iekšējā audita profesionālās prakses starptautiskajiem standartiem un Ētikas kodeksam, kā arī iekšējā audita struktūrvienības kopējās brieduma pakāpes novērtējums.

*2.tabula. Novērtējums atbilstoši Iekšējo auditoru institūta Iekšējā audita profesionālās prakses starptautiskajiem standartiem un Ētikas kodeksam*

|  |  |
| --- | --- |
| **Novērtējums** | **Iekšējā audita struktūrvienību skaits** |
| **“Kopumā atbilst ” (KA)** nozīmē, ka vērtētājs ir secinājis:   * atsevišķām Standartu sadaļām Iekšējā audita funkcijas darbība visos būtiskajos aspektos atbilst Standartu prasībām (piemēram, 1000, 1010, 2000, 2010 utt.) vai Ētikas kodeksa elementiem (gan principiem, gan uzvedības noteikumiem); * Standartu sadaļām (atribūts un veiktspēja) un galvenajām kategorijām (piemēram, 1000, 1100, 2000, 2100 utt.) Iekšējā audita funkcijas darbība nodrošina vispārēju atbilstību lielākajai daļai Standartu un Ētikas kodeksa kategorijām, vismaz daļēji atbilst pārējām prasībām; * Iekšējā audita funkcijas darbībai kopumā var būt uzlabojumu iespējas, taču tās nenorāda, ka Iekšējā audita funkcija nav ieviesusi Standartus vai Ētikas kodeksu, nav tos efektīvi piemērojusi vai nav sasniegusi noteiktos mērķus. | 8 jeb 40% |
| **“Daļēji atbilst” (DA)** nozīmē, ka vērtētājs ir secinājis:   * atsevišķām Standartu prasībām Iekšējā audita funkcija ievēro Standarta prasības (piemēram, 1000, 1010, 2000, 2010 utt.) vai Ētikas kodeksa kategorijas (gan principus, gan rīcības noteikumus), bet nenodrošina visu Standartu prasību izpildi; * Standartu sadaļām (atribūts un veiktspēja) un galvenajām kategorijām (piemēram, 1000, 1100, 2000, 2100 utt.) Iekšējā audita funkcija daļēji nodrošina atbilstību lielākajai daļai Standartu sadaļu un Ētikas kodeksa kategoriju; * Iekšējā audita funkcijai ir iespējas uzlabot Standartu vai Ētikas kodeksa efektīvu piemērošanu un / vai to mērķu sasniegšanu. Dažas neatbilstības var būt ārpus Iekšējā audita funkcijas darbības kontroles, to ieviešanai būtu nepieciešams vadības atbalsts. | 12 jeb 60% |
| **“Neatbilst”  (NA)** nozīmē, ka vērtētājs ir secinājis:   * attiecībā uz atsevišķām Standartu sadaļām Iekšējā audita funkcija neveic nepieciešamās darbības, lai sasniegtu daudzus vai visus Standarta mērķus (piemēram, 1000, 1010, 2000, 2010 utt.) un / vai Ētikas kodeksa kategoriju (gan principus, gan uzvedības noteikumus); * Standartu sadaļām (atribūts un veiktspēja) un galvenajām kategorijām (piemēram, 1000, 1100, 2000, 2100 utt.) Iekšējā audita funkcija nesasniedz atbilstību lielākajai daļai Standartu sadaļu / kategoriju un Ētikas kodeksa kategoriju; * Iekšējā audita funkcijai kopumā ir trūkumi, kuriem ir būtiska negatīva ietekme uz iekšējā audita funkcijas darbības efektivitāti un tās iespējām radīt pievienoto vērtību organizācijai. Tās var būt arī nozīmīgas uzlabojumu iespējas, ieskaitot augstākās vadības vai valdes darbības | 0 |

Iekšējā audita struktūrvienību brieduma pakāpes vērtējums, izmantojot brieduma modeļa pieeju un FM noteiktos iekšējā audita struktūrvienību brieduma līmeņus vērtībās no 1 līdz 4, kur 1 ir zemākais un 4 augstākais līmenis, izteikts šādi:

1. – sākotnējs/pamatots/definēts;
2. – ieviests;
3. – integrēts;
4. – pārvaldīts/optimizēts.

*3.tabula. Novērtējums atbilstoši brieduma līmenim*

|  |  |  |  |  |  |
| --- | --- | --- | --- | --- | --- |
| **Novērtējamā joma** | **Iekšējā audita struktūrvienību skaits atbilstoši brieduma līmenim** | | | | |
| **1** | **2** | **3** | **4** | **Vidēji** |
| 1. IA sistēmas darbība | 0 | 1 | 8 | 11 | 3,5 |
| 2. IA struktūrvienības neatkarība un objektivitāte | 0 | 0 | 5 | 15 | 3,75 |
| 3. IA struktūrvienības stratēģija un gada plāns | 0 | 1 | 15 | 4 | 3,15 |
| 4. IA struktūrvienības resursi | 0 | 1 | 14 | 5 | 3,2 |
| 5. IA procesi | 0 | 0 | 8 | 12 | 3,6 |
| 6. IA rezultāti | 0 | 0 | 7 | 13 | 3,65 |
| 7. IA darba izpildes un kvalitātes nodrošināšana | 0 | 1 | 12 | 7 | 3,3 |
| 8. IA struktūrvienības sadarbība ar citiem pārliecības sniedzējiem | 0 | 0 | 5 | 15 | 3,75 |
| Vidēji 3,5 no 4 | | | | | |

Koncentrēti veikts novērtējums ar vienotu pieeju palīdzēja gūt kopēju viedokli par valsts pārvaldes iekšējā audita struktūrvienību brieduma līmeni, darbības atbilstību starptautiskajiem standartiem un plānot kopējos turpmākās attīstības pasākumus. Iekšējā audita struktūrvienībās ir pieņemti darbības plāni nepilnību novēršanai un turpmākai attīstībai. Ievērojot plānotās izmaiņas Iekšējā audita profesionālās prakses starptautiskajos standartos, arī iekšējā audita struktūrvienībām ir pastāvīgi jāturpina pilnveidoties un attīstīties atbilstoši starptautiskajai labajai praksei.

**Personāla resursi**

Stratēģisko mērķu sasniegšanai personāls ir nozīmīgs resurss, kura zināšanas un profesionalitāte ir pamats uzdevumu kvalitatīvai un efektīvai veikšanai. Kompetents audits var būtiski veicināt valsts pārvaldes efektivitāti, lietderīgu publisko resursu pārvaldību, atbildību, caurskatāmību, birokrātijas mazināšanu un labas pārvaldības principu ievērošanu. Līdz ar iekšējā audita resursu samazināšanos, koncentrējas un pieaug katram individuālajam iekšējam auditoram nepieciešamās profesionālās kompetences un audita videi nepieciešamo zināšanu apjoms. Iekšējā audita struktūrvienībai kopumā jāspēj nodrošināt atbilstošas profesionālās zināšanas visās iestādes pamatdarbības, vadības un atbalsta sistēmu jomās, tostarp, par krāpšanas un informācijas tehnoloģiju (IT) riskiem, lai sniegtu priekšlikumus iestādes un nozares darbības uzlabošanai kā atbilstības, tā arī efektivitātes aspektos.

Valsts pārvaldē iepriekš bija vērojams iekšējo **auditoru skaita** samazinājums, un auditoru īpatsvara samazinājums bija ievērojami lielāks nekā kopējā valsts iestādēs nodarbināto skaita samazinājums. Periodā no 2017.gada līdz 2021.gadam iekšējo auditoru amata vietu skaits ir samazinājies par 24 jeb 23%. No 2022.gada iekšējo auditoru amata vietu samazinājuma tendence neturpinās, tomēr vairākās struktūrvienībās ir iekšējie auditori pirms pensijas vecumā vai ilgstošā prombūtnē un joprojām saglabājas izaicinājumi aizpildīt vakances ar atbilstošu personālu. Šiem faktoriem ir arī negatīvs iespaids uz iekšējā audita struktūrvienību darba izpildes un uz iekšējā audita funkcijas īstenošanas spējām. Pastāv risks, ka ar samazinātiem resursiem auditi netiks veikti visās augsta riska jomās un vadībai tiks novēloti ziņots par iekšējās kontroles sistēmas nepilnībām.

**Atalgojuma līmenis** būtiski ietekmē iespēju nodrošināt iekšējā audita personālu tādā kvantitātē un kvalitātē, kas būtu vajadzīga, lai sasniegtu mērķus. Iekšējais audits vērtē un sniedz ieteikumus visās attiecīgās nozares darbības jomās un savā būtībā ir padomdevēja funkcija vadībai. Tam jāsniedz arī karjeras izaugsmes iespējas darbiniekiem no pamatdarbības funkcijām, papildus savai kvalifikācijai apgūstot arī auditora kvalifikāciju un pārejot darbā uz iekšējo auditu. Ja iekšējiem auditoriem atalgojums ir zemāks kā pamatdarbības darbiniekiem jeb darbiniekiem tajās funkcijās, kuru darbību novērtē iekšējais audits, zūd pamats šādai izaugsmei gan darbinieku attīstības, gan audita kvalitātes izaugsmes un mērķu sasniegšanas ziņā.

Lai iekšējais audits spētu kvalitatīvi novērtēt un dot ieguldījumu ministriju un iestāžu darbības efektīvai pilnveidošanai, iekšējo auditoru atalgojuma līmenim būtu jābūt vismaz līdzvērtīgam institūcijas pamatdarbības funkciju veicēju atalgojumam vai pat nedaudz augstākam. MK 2022.gada 26.aprīļa noteikumos Nr.262 “[Valsts un pašvaldību institūciju amatu katalogs](https://likumi.lv/ta/id/222271-valsts-un-pasvaldibu-instituciju-amatu-katalogs), amatu klasifikācijas un amatu apraksta izstrādāšanas kārtība” 18.amatu saimes “Iekšējais audits” aprakstā ir iestrādāta kvalifikācijas saistība ar amatu līmeņiem un algu grupām, iestrādājot prasības par attiecīgu iekšējā auditora sertifikāta nepieciešamību. Turpmākie soļi ir ieviest praksē normatīvo aktu sniegtās iespējas iekšējo auditoru atalgojuma paaugstināšanai un veicināt valsts pārvaldes iekšējo auditoru personāla motivāciju turpināt darbu valsts pārvaldē.

Iekšējā auditora **profesionālās kompetences uzturēšana** ir jānodrošina pastāvīgi un iekšējā audita tehnika jāpilnveido nepārtraukti. Iekšējā auditora profesija ir saistīta ar aizvien lielākiem izaicinājumiem, ko nosaka plašais audita darba apjoms, izmaiņu temps risku vidē un tehnoloģiju progress. Nepārtraukta attīstība un kompetences celšana ir nepieciešama gan iekšējiem auditoriem, kas uzsāk savu darbu, tostarp, pārnāk no pamatdarbības sistēmām, gan auditoriem ar pieredzi iekšējā auditā, gan audita vadītājiem. Lai apliecinātu profesionālo kompetenci iekšējā audita jomā, pastāv iekšējo auditoru sertifikācijas sistēma (gan starptautiska, gan nacionāla). Iegūto sertifikātu uzturēšanai nepieciešams apmeklēt mācību pasākumus noteiktā stundu apjomā. Līdz ar to būtiski ir regulāri nodrošināt mācības iekšējiem auditoriem par aktuālām tēmām.

Finanšu ministrija sadarbībā ar Valsts administrācijas skolu, Valsts kanceleju, uzņēmumu SIA “O.D.A.” un, līdzdarbojoties valsts pārvaldes iekšējā audita struktūrvienību vadītājiem, 2021./2022.gadā izstrādāja **valsts pārvaldes iekšējo auditoru profesionālo kompetenču ietvaru**. Profesionālo kompetenču modelis valsts pārvaldes iekšējiem auditoriem ir ietvars, ar kuru atbalsta iekšējā audita  jomas profesionalizāciju un veicina sistemātisku iekšējā audita profesijas attīstību valsts pārvaldē, kvalitatīvu pakalpojumu sniegšanu un labas pārvaldības īstenošanu. Tajā ir definētas 9 svarīgākās profesionālās kompetences un tās raksturojošās rīcības pazīmes četriem amatu līmeņiem: auditoram, vecākajam auditoram, vecākajam auditoram ar IKT specializāciju un iekšēja audita struktūrvienības vadītājam. Iekšējo auditoru profesionālo kompetenču ietvarā ir integrēts starptautiskā Iekšējo auditoru institūta izstrādātais kompetenču modelis un citu valstu labā prakse, tādejādi reprezentējot zināšanu, prasmju un iemaņu prasības mūsdienīgam iekšējam auditam. Iekšējo auditoru profesionālo kompetenču ietvars turpmāk tiks pielietots vienotai, sistemātiskai un mērķtiecīgai valsts pārvaldes iekšējo auditoru profesionālo kompetenču attīstīšanai un šajā nolūkā Finanšu ministrija kā iekšējā audita politikas veidotāja 2023.gadā jau īstenoja vairākus pasākumus un 2024.gadā turpina īstenot mācību pasākumus kompetenču modelī noteikto iekšējo auditoru un iekšējā audita vadītāju kompetenču apguvei un attīstībai.

Pārskata gadā (2023.gadā) Finanšu ministrija organizēja diskusijas ar Eiropas Komisijas Strukturālo reformu atbalsta programmas projekta “Efektīvas iekšējās kontroles sistēmas un iekšējā audita turpmāka attīstība Latvijas Republikā” ekspertiem par dažādiem iekšējā audita funkcijas darbības jautājumiem, virkni mācību kursu gan valsts pārvaldes, gan pašvaldību iekšējiem auditoriem, gan citiem darbiniekiem un vadītājiem, piemēram, seminārus par risku vadību, mācību kursus IKT un kiberdrošības riska pārvaldības jomā, Publiskās pārvaldes iekšējo autoru kompetenču modeļa satura mācības un citus. Tāpat arī Finanšu ministrija 2023. gada 12. oktobrī īstenoja konferenci “Viena pasaule, viena nākotne. Attīstīta pārvaldība un iekšējais audits publiskajā sektorā” ar mērķi attīstīt efektīvu publisko sektoru un veicināt iekšējā audita pakalpojumu profesionalitāti un pievienoto vērtību. Konference tika organizēt Finanšu ministrijas sadarbībā ar Latvijas Iekšējo auditoru institūtu. Konferences mērķis bija vienot valsts pārvaldes, pašvaldību un privātā sektora dažādu līmeņu vadītājus, iekšējos auditorus un citus interesentus, lai attīstītu efektīvu publisko sektoru un veicinātu iekšējā audita pakalpojumu profesionalitāti un pievienoto vērtību. Konferences prezentācijas un ieraksti pieejami Finanšu ministrijas tīmekļa vietnē iekšējā audita politikas sadaļā[[9]](#footnote-9).

Finanšu ministrija kā iekšējā audita koordinējoša institūcija sadarbojās arī ar citu valstu iekšējā audita, iekšējās kontroles un ārējās revīzijas jomu speciālistiem, sniedzot informāciju un daloties uzkrātajā pieredzē ar Čehijas, Ziemeļmaķedonijas, Ukrainas un citu valstu kolēģiem.

Iekšējā audita likums nosaka, ka iekšējā audita struktūrvienības vadītāja pienākumus var pildīt tikai tāda persona, kura ieguvusi valsts pārvaldes iekšējā auditora sertifikātu vai biedrības “Iekšējo auditoru institūts” atzītu profesionalitāti apliecinošu sertifikātu (nav pieejami valsts valodā). Šāda pieeja paredzēta, lai nodrošinātu kopējā audita darba procesa organizēšanu atbilstoši iekšējā audita profesionālās darbības prasībām. Pārējiem auditoriem sertifikāta iegūšana ir brīvprātīga. Sertifikāta iegūšanai nepieciešamo zināšanu līmeņa sasniegšana sekmē publiskā sektora iekšējā audita personāla kvalifikācijas un darba kvalitātes paaugstināšanos kopumā.

**Nacionālā sertifikācijas sistēma** esošajā modelī darbojas kopš 2010.gada. Ievērojot izmaiņas starptautiskajos iekšējā audita profesionālās prakses standartos, kā arī auditējamās vides aktualitātēs, piemēram, saistībā ar IT riskiem un sniegtajām iespējām, labu pārvaldību, efektivitāti, bija nepieciešams pārskatīt esošo sertifikācijas modeli, saturu, mācību nodrošinājumu, pārbaudījuma tehnisko norisi.

Lai veicinātu modernu pārvaldību, tostarp birokrātijas mazināšanu, labas pārvaldības attīstību un efektivitātes celšanu publiskajā pārvaldē, stiprinot iekšējā audita struktūrvienību kapacitāti un profesionalitāti, tika atbalstīts finansējuma pieprasījums pasākumam “Valsts pārvaldes iekšējo auditoru sertifikācijas sistēmas pilnveide un iekšējā audita struktūrvienību kapacitātes stiprināšana”. Pilnveidojumi saistīti ar pārbaudījuma jautājumu un to apgūšanai nepieciešamo mācību programmas sagatavošanu sasaistē ar iekšējiem auditoriem nepieciešamo profesionālo kompetenču ietvaru, kā arī mācību organizēšanu un e-mācību materiāla izveidošanu. Vairākas 2022.gadā uzsāktās aktivitātes, piemēram, e-mācību materiālu satura astoņās mācību jomās un sertifikācijas pārbaudes jautājumu izstrāde, e-mācību materiālu interaktivitātes īstenošana un nodrošināšana, kā arī mācību kursu organizēšana valsts pārvaldes iekšējiem auditoriem atbilstoši finansējumam turpinājās 2023.gadā.

Nacionālās iekšējo auditoru sertifikācijas sistēmas pārskatīšanas jomā Finanšu ministrija saņem arī ekspertu konsultācijas Eiropas Komisijas Strukturālo reformu atbalsta programmas projekta “Efektīvas iekšējās kontroles sistēmas un iekšējā audita turpmāka attīstība Latvijas Republikā” ietvaros.

2024.gadā uzsākta valsts pārvaldes iekšējo auditoru sertifikācijas pilotprojekta īstenošana atbilstoši jaunajām sertifikācijas tēmām[[10]](#footnote-10) un saturam. Turpmāk ir jāplāno nacionālā sertifikācijas normatīvā regulējuma pilnveidošanas iespējas, piemēram, saistībā ar potenciālo sertifikācijas pretendentu loka paplašināšanu, jāpaplašina e-mācību materiāli, jāmodernizē pārbaudījuma eksāmena norise, meklējot risinājumus jautājumiem, kas saistīti ar procesu digitalizāciju (IT rīki), kā arī globālo krīžu ietekmē akcentēto nepieciešamību attīstīt pakalpojuma attālinātas saņemšanas iespējas.

**Ministru kabineta noteikto auditējamo prioritāšu īstenošana**

Ministriju un iestāžu iekšējam auditam ir būtiska loma institūciju iekšējās kontroles sistēmas darbības attīstībā un iekšējais audits var sniegt ieguldījumu arī pakalpojumu kvalitātes, labas pārvaldības principu ievērošanas un efektivitātes novērtēšanā. Līdz ar to Finanšu ministrijas darbības stratēģijā 2020.-2024.gadam iekšējā audita politikas jomā tika izvirzīts mērķis – Mūsdienīgas iekšējā audita sistēmas izveide, kas sekmē efektīvas pārvaldības attīstību valsts pārvaldē, ietverot rādītāju – Iekšējais audits ir neatkarīgs, objektīvs un uzticams padomdevējs un palīgs MK un iestāžu vadītājiem, sniedzot ieguldījumu valsts pārvaldes efektivitātes celšanai.

Īstenojot horizontālos un attīstot efektivitātes auditus, tiek identificētas kopīgas problēmas, nepieciešamie risinājumi un labā prakse, lai uzlabotu iestāžu darbības procesus, rastu iespējas efektivitātes uzlabošanai un ekonomijai, kā arī administratīvā sloga mazināšanai. Tā kā iekšējais audits palīdz vienkopus identificēt nozarē pastāvošas nepilnības, ieteikumu veidā stiprināt kontroles un procesus tajā, kā arī celt kopējo valsts pārvaldes izpratni par auditējamo jomu, tad pamatojoties uz Iekšējā audita likuma 8. panta 2. punktu, regulāri tiek noteiktas kopējās valsts pārvaldē konkrētā periodā auditējamās prioritātes.

Saskaņā ar MK 2022. gada 23. marta rīkojumu Nr. 1947 “Par kopējām valsts pārvaldē auditējamām prioritātēm 2022. un 2023. gadam”[[11]](#footnote-11) (turpmāk – MK rīkojums) iekšējie auditori 2022.-2023.gadā veica iekšējo auditu par interešu konflikta un korupcijas novēršanas iekšējās kontroles sistēmu (tostarp, interešu konflikta un korupcijas risku vadību) ministrijās un iestādēs, audita apjomā ietverot Atveseļošanas un noturības mehānisma plāna ieviešanas iekšējās kontroles sistēmu. Tāpat arī turpināja iesākto praksi plānoto iekšējo auditu ietvaros vērtēt iekšējās kontroles sistēmas elementu un procesu efektivitātes novērtējumu, veikt līdzīgu procesu iekšējos auditus kā horizontālos vai vertikālos auditus; pēc iespējas plānot un īstenot starpresoru sadarbību iekšējo auditu veikšanā.

**Iekšējās kontroles sistēmas elementu un procesu**

**efektivitātes novērtējumi, horizontālie auditi un starpresoru sadarbība**

Finanšu ministrija MK noteiktajās kopējās auditējamajās prioritātēs ir integrējusi **efektivitātes** vērtēšanu dažādos aspektos, nosakot vērtējamos kritērijus, un sniegusi metodisko atbalstu. Efektivitātes aspektu vērtēšana iekšējos auditos joprojām ir aktuāla, gan valsts pārvaldei savos centienos virzīties uz efektīvu darbību un “nulles birokrātiju”, gan ņemot vērā, ka Valsts kontrole aizvien vairāk veic lietderības revīzijas. Arī iestāžu vadītāji aizvien vairāk vēlas sagaidīt šo aspektu novērtējumu iekšējos auditos. Līdz ar to arī iekšējam auditam kā stratēģiskā līmenī, tā arī katru gadu auditējamo prioritāšu ietvaros vairākus gadus tika izvirzīti efektivitātes vērtēšanas uzdevumi – plānoto auditu ietvaros novērtēt, vai ieviestie iekšējās kontroles sistēmas elementi sekmē procesu efektīvāku norisi un orientāciju uz sasniedzamo rezultātu. Arī 2023. gadā veiktajos iekšējos auditos ir vērtēts kāds no efektivitātes trīs aspektiem, pārsvarā funkcionālā efektivitāte (sagaidāmo vai sasniegto darbības rezultātu un izraudzīto alternatīvu atbilstība noteiktiem mērķiem), retāk resursu izmaksu efektivitāte (pakāpe, kādā ministrijas vai iestādes funkcijas sasniedz vēlamo rezultātu salīdzinājumā ar ieguldīto resursu izmaksām) vai ekonomiskā efektivitāte (sagaidāmo vai sasniegto darbības rezultātu kvalitātes un kvantitātes attiecība pret ieguldītajiem resursiem un darbībām). Auditu rezultātā liela daļa ieteikumu vērsti uz procesu efektivizēšanu, orientāciju uz sasniedzamo rezultātu, administratīvā sloga mazināšanu. Vērtējot efektivitātes aspektus, valsts pārvaldes pakalpojumu sniegšanas kvalitāti, funkciju izpildi un citus elementus, auditos ir piedāvāti risinājumi procesu efektivizēšanai, birokrātijas mazināšanai un citi uzlabojumi auditētajās jomās. Joprojām ir būtiski iekšējā audita darba fokusu vērst uz efektivitātes aspektiem, vienlaikus saglabājas nepieciešamība ārkārtējo apstākļu ietekmē vērtēt arī aktuālos atbilstības jautājumus.

**Horizontālo auditu** veikšana kā labā prakse, izlases veidā atbilstoši riska novērtējumam vienlaikus veikt līdzīgu procesu iekšējos auditus attiecīgā resora iestādēs, tika turpināta arī 2023. gadā. Horizontālie auditi, vienlaikus vērtējot analoģiskus procesus vairākās iestādēs, kā arī aptverot pamatdarbības sistēmas visos to īstenošanas līmeņos, ļauj identificēt kopīgas problēmas, nepieciešamos risinājumus un labo praksi, lai uzlabotu iestāžu darbības procesus, rastu iespējas efektivitātes uzlabošanai, kā arī mērķtiecīgi un efektīvi izmantot iekšējā audita resursus. Vienlaikus šādi auditi ir apjomīgi un dažkārt tiek sadalīti vairākos, kas ietekmē skaitliskos rādītājus, it īpaši ministrijās ar centralizētu iekšējā audita funkcija un lielu skaitu darba apjomā iekļauto iestāžu.

Lai veicinātu **starpresoru** sadarbību iekšējo auditu jomā, valsts pārvaldes iekšējā audita struktūrvienībām ar MK rīkojumiem vairākus gadus uzdots nodrošināt savstarpēju sadarbību un pēc iespējas veidot starpresoru iekšējā audita komandas, auditējot tādu politiku, kura tiek plānota, īstenota un uzraudzīta mijiedarbībā ar citiem resoriem. Kopumā iekšējā audita struktūrvienības iekšējo auditu stratēģiskās plānošanas procesā ir pievērsušas uzmanību šādu jautājumu apzināšanai, kā arī dažas veica starpresoru auditus, tomēr praksē sadarbība vairāk notika viena resora iestāžu un kapitālsabiedrību, kurās attiecīgā ministrija ir valsts kapitāla daļu turētāja, iekšējā audita struktūrvienību ietvaros.

**Iekšējais audits par iekšējās kontroles sistēmas darbības atbilstības un efektivitātes novērtējumu attiecībā uz krāpšanas, korupcijas un interešu konflikta risku pārvaldīšanu**

Nosakot iekšējā audita prioritāti 2022.un 2023. gadam, tika analizēta situācija par valstij nozīmīgajām jomām, iekšējās kontroles sistēmas (turpmāk - IKS) trūkumiem un to sekām: Valsts kontroles revīziju rezultāti, attīstības plānošanas dokumenti, informatīvie ziņojumi, veikto pētījumu rezultāti, saņemts ministriju, Valsts kancelejas, Korupcijas novēršanas un apkarošanas biroja, Iekšējā audita padomes viedoklis, kā arī notika diskusijas ar horizontālo procesu īpašniekiem par augstiem riskiem valsts pārvaldē, vērtējot procesu ietekmi uz stratēģisko mērķu sasniegšanu, efektīvu darbību, pārskatu ticamību, aktīvu aizsardzību, atbilstību tiesību aktiem, korupcijas (krāpšanas) iespējamību un sabiedrisko nozīmību.

Latvijai kā Eiropas Savienības (turpmāk – ES) dalībvalstij laika posmā līdz 2026.gadam ir pieejams ES Atveseļošanas un noturības mehānisma (turpmāk – ANM) finansējums indikatīvi 1.82 mljrd. euro apmērā. Eiropas Parlamenta un Padomes 2021. gada 12. februāra Regula (ES) 2021/241, ar ko izveido Atveseļošanas un noturības mehānismu (turpmāk – ANM Regula), nosaka pienākumu izveidot un uzturēt rezultatīvu un efektīvu IKS, kas atbalsta pareizas finanšu pārvaldības principu. ANM reformu un investīciju projektu īstenošanai ir piemērojama institūcijās ieviestās IKS, līdz ar to auditējamā prioritāte korupcijas un interešu konflikta novēršanas risku vadības jomā ir viena no kompleksa risinājuma komponentēm, lai gūtu pārliecību, ka ANM plāna īstenošanā iesaistītās Latvijas institūcijas ir ieviesušas un praksē piemēro samērīgus un efektīvus pasākumus attiecībā uz krāpšanas, korupcijas un interešu konflikta gadījumu novēršanu, konstatēšanu, labošanu un izmeklēšanu, tādejādi apliecinot apņemšanos pienācīgi aizsargāt ES intereses.

IKS novērtējums attiecībā uz korupcijas (tekstā arī - krāpšanas) riska pārvaldības novērtējumu ir turpinājums ar Ministru kabineta 2021. gada 25. janvāra rīkojumu Nr. 47 „Par kopējām valsts pārvaldē auditējamām prioritātēm 2021. gadam” noteiktajai 2021. gada auditējamai prioritātei valsts pārvaldē un tas paredzēja novērtēt šī riska vadības principu piemērošanu praksē, kā arī deva iespēju novērtēt gan publiskās pārvaldes iestāžu veikto pasākumu atbilstību spēkā esošajiem normatīvajiem aktiem un labajai praksei, gan pievērsa uzmanību riska aktualitātei un nepieciešamībai turpināt riska pārvaldības pilnveidi un uzlabošanu. Audits ļāva identificēt kopējo publiskās pārvaldes jau īstenoto pasākumu apjomu korupcijas riska mazināšanai, vienlaikus apzinot būtiskākos trūkumus un nepilnības, kuru novēršana un kontroļu attīstība būtu īstenojama nākotnē, kā arī ir pamats sniegt priekšlikumus uzraugošajām institūcijām tālāko lēmumu pieņemšanai valstiskā mērogā attiecībā uz korupcijas riska pārvaldību un noteiktu prasību definēšanu.

Finanšu ministrija sadarbībā ar ekspertiem un iekšējā audita struktūrvienību pārstāvjiem izstrādāja Vadlīnijas korupcijas un interešu konflikta novēršanas iekšējās kontroles sistēmas (tostarp interešu konflikta un korupcijas risku vadības) iekšējam auditam (turpmāk – Vadlīnijas), kā arī veidlapas:

* Korupcijas un interešu konflikta riska iekšējās kontroles sistēmas un tās elementu novērtēšanai;
* Trauksmes celšanas iekšējās kontroles kārtības novērtēšanai;
* Kontroljautājumu veidlapa par specifiskajiem korupcijas riskiem, kas identificējami iepirkumu organizēšanas un līgumu slēgšanas procesā, tajā ietverot Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma prasības;
* specializēti kontrolsaraksti pārbaudēm Atveseļošanas fonda plāna īstenošanas projektiem.
  1. **Korupcijas un interešu konflikta riska iekšējās kontroles sistēmas un tās elementu novērtēšana**

Vadlīnijas iekļautā informācija un IKS elementu novērtēšanas metodika ļauj definēt vienotus, skaidrus kritērijus, novērtēšanas rezultātā raksturot esošo situāciju un noteikt kādi uzlabojumi veicami, lai sasniegtu ārējos normatīvajos aktos izvirzītās prasības un ieviestu starptautiskās labās prakses ieteikumus. IKS elementu novērtēšanas kritēriju izstrādē kā starptautiskā labā prakse tika ņemta vērā COSO (Sponsoringa organizāciju komiteja Treadway Komisija) izveidotā metodoloģija un krāpšanas riska pārvaldības principi, starptautiskajā standartā ISO 37001 “Kukuļošanas apkarošanas pārvaldības sistēmas – Prasības un lietošanas norādījumi” ietvertie skaidrojumi un Iekšējo auditoru institūta ieteikumi.

Atbilstoši COSO metodoloģijai, Finanšu ministrija Vadlīnijās rekomendēja, horizontāli katra resora iestādēs novērtēt katru no 5 IKS elementiem, vērtējumu izsakot pret to atbilstību COSO krāpšanas riska pārvaldības principiem. IKS elementu novērtēšanas procesā auditori sniedza atbildes uz audita kritērijiem, kas tika norādīti audita programmā, izmantojot piedāvātās pārbaudes metodes un kontroles. IKS elementu novērtējums kļuva par atbalsta instrumentu, ko iekšējais auditors izmantoja, lai veiktu novērtējumu IKS novērtējumu, ņemot vērā 2013.gada 9.jūlija MK noteikumos Nr.385 “Iekšējā audita veikšanas un novērtēšanas kārtība” noteikto vērtējuma skalu. COSO metodoloģija nosaka, ka IKS novērtējums “efektīva” ir iespējama tikai gadījumos, kad katra elementa novērtējums ir “efektīvs”.

1.tabula

Audita veikšanas princips:

Vai institūcijā ir izveidota efektīva un lietderīga iekšējā kontroles sistēma korupcijas un interešu konflikta riska novēršanai, balstoties uz starptautisku paraugpraksi un ievērojot nacionālajā likumdošanā noteiktās prasības, un nodrošina visus tās būtiskos aspektus ?

| **COSO ietvara elements** | **Krāpšanas riska pārvaldības princips** | **Audita laikā sniegtas atbildes uz jautājumiem** | **Konstatētie trūkumi un cēloņsakarības[[12]](#footnote-12)** |
| --- | --- | --- | --- |
| **Kontroles vide** | **Organizācija izveido un paziņo par krāpšanas riska vadības programmu, kas apliecina augstākās vadības cerības un to apņemšanos ievērot augstas integritātes un ētikas vērtības attiecībā uz krāpšanas riska pārvaldību** | **Vai ir izveidota kontroles vide un tā nodrošina atbilstīgu pamatu iekšējās kontroles veikšanai institūcijā?** | **Iekšējos normatīvajos aktos noteiktās kārtības daļēji neatbilst ārējo normatīvo aktu prasībām korupcijas un interešu konflikta riska novēršanai publiskas personas institūcijā noteiktajām prasībām.** |
| * Vai ir institūcijā apstiprināti ētikas principi un izveidota uzvedības kultūra, noteikti korupcijas riska novēršanas pamatprincipi? | * Nepietiekami tiek skaidroti ētikas jautājumi nodarbinātajiem |
| * Vai ir izvērtēti amata pienākumi, pilnvaru robežas, lēmumu pieņemšanas un pēcpārbaudes kārtība, atbildība, atbilstoši institūcijas funkcijām un uzdevumiem? | * Amatu savienošanas atļaujas tiek izsniegtas formāli, neizvērtējot vai savienojamie amati pēc pienākumu satura ir savienojami |
| * Vai ir identificētas funkcijas vai darbības jomas, vai procesi, kas ir pakļauti korupcijas riskam, un noteikti korupcijas riskam pakļautie amati? | * Riskam pakļauto amatu novērtēšana ir formāla un nesasniedz KNAB vadlīnijās vai iestādes risku vadības dokumentācijā noteikto mērķi |
| * Vai ir noteiktas kārtības un ieviestas procedūras, kā nodarbinātajam ir jārīkojas, nepieļaujot atbilstošajos tiesību aktos noteikto normu pārkāpumus un koruptīvas darbības? | * Nav noteikta kārtība, kādā interešu konflikta situācijā esošās amatpersonas funkcijas nodod izpildei citai amatpersonai * Ārējie normatīvie regulējumi un starptautiskā prakse tiek dažādi interpretēta. Pietrūkst informācijas un zināšanas par starptautisko praksi. |
| **Riska novērtējums** | **Organizācija veic visaptverošus krāpšanas riska novērtējumus, lai noteiktu konkrētas krāpšanas shēmas un riskus, novērtētu to iespējamību un nozīmīgumu, novērtētu esošās krāpšanas kontroles darbības un īstenotu darbības, lai mazinātu atlikušos krāpšanas riskus.** | **Vai institūcijā apzina riskus, kas apdraud mērķu sasniegšanu, ietverot korupcijas iespējamības novērtēšanu, un vai riski tiek analizēti, lai uz šīs analīzes pamata noteiktu to pārvaldības iespējas?** | **Korupcijas riska vadības process netiek regulāri koordinēts, uzturēts un attīstīts, jo nav vienotas izpratnes un prakses risku identificēšanā, novērtēšanā un atbilstošu, efektīvu pasākumu noteikšanā** |
| * Vai ir apzināti un identificēti korupcijas riski, kas ļauj institūcijā apzināt, novērtēt un risināt esošos vai iespējamos problēmjautājumus korupcijas risku pārvaldībā? | * Nav apzināti un identificēti, novērtēti visi korupcijas riski specifiski iestādes darbībai |
| * Vai ir ieviestas un dokumentētas riska novērtēšanas procedūras, kas analizē risku nozīmīgumu un to iespējamību un nosaka darbības un turpmāku pasākumu mehānismus? | * Nav pietiekama korupcijas riska vadības procesa iekļaušanai kopējā risku vadības regulējumā |
| **Kontroles darbības** | **Organizācija atlasa, izstrādā un īsteno preventīvās un izmeklēšanas krāpšanas ierobežojošās kontroles darbības, lai samazinātu krāpšanas gadījumu iestāšanās risku un nodrošinātu to savlaicīgu atklāšanu** | **Vai institūcijā ievieš efektīvas un lietderīgas kontroles darbības pārkāpumu un korupcijas nepieļaušanai, atklāšanai un novēršanai?** | **Nav vienota izpratne un skaidrība, par veicamajiem kontroles pasākumiem riska mazināšanai un kad riska mazinošie pasākumi atzīstami par pietiekamiem un efektīviem un spēs mazināt risku līdz pieņemam līmenim** |
| **Informēšana & komunikācija** | **Organizācija izveido komunikācijas**  **procesu, lai iegūtu informāciju par iespējamu krāpšanu un izmanto koordinētu pieeju izmeklēšanai un korektīvas darbības īstenošanai, lai pienācīgi un savlaicīgi novērstu krāpšanu** | **Vai institūcijā ir ieviesta kārtība un procedūras, kas nodrošina uzticamus ziņojumus – gan iekšējos, gan ārējos– saskaņā ar piemērojamām prasībām?** | **Nodarbināto zināšanas korupcijas riska mazināšanai ir nepietiekošas un apmācības nav savlaicīgas vai ir nepietiekamas** |
| * Vai institūcijā tiek īstenota atbilstīga un efektīva kontrole, lai nodrošinātu informācijas apriti un komunikāciju par korupcijas risku novēršanu? | * nodarbinātajiem ir daļēji smagnējs nepieciešamās informācijas/ nepieciešamo dokumentu iegūšanas process, līdz ar to pastāv uzskats, ka nav pieejama pilnvērtīga informācija par ētikas, interešu konflikta un trauksmes celšanas jautājumiem. |
| * Vai institūcijā nodarbinātie tiek regulāri izglītoti par korupcijas un interešu konflikta jautājumiem? | * mācību organizēšanai nav noteikts konkrēts plāns, kurā paredzētu mācību specifiku, regularitāti un specifiski apmācāmās nodarbināto grupas atbilstoši noteiktajam amata korupcijas riskam |
| **Monitorings** | **Organizācija atlasa, izstrādā un veic procesa novērtējumu, lai noskaidrotu, vai katrs no pieciem krāpšanas riska pārvaldības principiem tiek īstenots un savlaicīgi pusēm, kas ir atbildīgas par korektīvo pasākumu veikšanu darbību, tostarp augstākajai vadībai un valdei, paziņo par krāpšanas riska vadības programmas nepilnībām** | **Vai institūcijā regulāri un efektīvi uzrauga iekšējo kontroles sistēmu?** | IKS pilnveidošana un uzraudzība nav regulāra un pārskatāma:   * ziņošanas process netiek dokumentēts; * nav noteikti kritēriji pēc kādiem tiek vērtēta katra pretkorupcijas plānā ietvertā pasākuma efektivitāte un lietderība; * Interešu konflikta un korupcijas novēršanas visaptverošas kārtības trūkums iestādē, kas nodrošinātu vienotu un skaidru pieeju par visu funkciju un uzdevumu uzraudzību interešu konflikta un korupcijas novēršanā. * Uzraudzības funkcija nav nodalīta. |

Korupcijas un interešu konflikta riska iekšējās kontroles sistēmas novērtējums tika veikts 84 iestādēs un 12 resoros, Finanšu ministrijai par iekšējās kontroles sistēmu iestādēs kopumā sniegts viedoklis, ka:

No 12 resoriem, IKS kopējais vērtējums:

* 9 resoros IKS darbojas, lai gan ir nepieciešami atsevišķi uzlabojumi;
* 1 resorā IKS nav efektīva
* 2 resoros kopējais vērtējums nav veikts.

Lai novērtētu IKS darbības pamatprasību izpildi institūcijās, audita ietvaros tika novērtēti visi pieci IKS savstarpēji saistītie elementi (skatīt 1.attēlu):

1.attēls

Iekšējās kontroles sistēmas elementu novērtējums institūcijās:

Prakse rāda, ka pilnībā novērst korupcijas riskus nav iespējams, un neviena riska pārvaldības sistēma nespēs novērst un atklāt visus korupcijas gadījumus. Tomēr īstenoto iekšējo auditu un konsultāciju rezultāti sniedza vēstījumu, ka korupcijas riska pārvaldības sistēmai jābūt pamatotai un samērīgai, un tās izstrādāšanā jāņem vērā, ka institūcijas pārvaldes institūcijai un augstākā līmeņa vadībai ir jābūt patiesi ieinteresētai novērst un atklāt ar institūcijas darbību saistītu korupciju, un reaģēt uz to, īstenojot institūcijā pasākumus, kas paredzēti, lai novērstu un atklātu korupciju, un reaģētu uz to. Auditu rezultātā pamatoti secināts, ka šo pasākumu izmaksas nedrīkst būt tik augstas, ka institūcija nevar tos atļauties, un paši pasākumi nedrīkst būt tik apgrūtinoši un birokrātiski, ka tie būtiski kavē institūcijas darbību, tomēr tie arī nedrīkst būt tik vienkārši un neefektīvi (formāli), ka korupcija kļūst viegli īstenojama.

Lai veicinātu institūciju vadītāju un nodarbināto izpratni par korupcijas riska pārvaldības lomu, nozīmi un pievienoto vērtību institūcijas pārvaldībā un mērķu sasniegšanā, nepieciešams paaugstināt praktiskās zināšanas un izpratni par riska mazinošajiem pasākumiem un starptautisko praksi, kā arī vēl vairāk to integrēt katrā institūcijā un kopumā publiskajā pārvaldē.

Priekšlikumi korupcijas riska pārvaldības attīstībai apkopoti 2. attēlā:

|  |  |
| --- | --- |
| Stack of books with pear | Visas iestādes saskaras ar VAS un KNAB mācību kapacitātes trūkumu apmācību nodrošināšanai amatpersonām un darbiniekiem par korupcijas un interešu konflikta jautājumiem. **Nepieciešama kapacitātes palielināšana – digitālās mācību vides izveide vai citas iespējas, lai nodrošinātu apmācību par interešu konflikta un korupcijas jautājumiem pieejamību.** |
| A pinwheel | Valsts amatpersonu sarakstu un saraksta grozījumu sagatavošana un iesniegšana VID, iestādei veido lielu administratīvo resursu izlietojumu. **Nepieciešams izvērtēt iespējamo ieguvumu šādu būtisku administratīvo resursu izlietojumam pret iegūstamo informāciju un tās pielietojumu, un veikt noteiktās kārtības pilnveidošanu.** |
| Laptop with phone and calculator | Publiskajam sektoram nav pietiekama metodoloģiska atbalsta gan mācību, gan vadlīniju vai cita veida metodisko/informatīvo aktivitāšu veidā, lai nodrošinātu vienotu izpratni par NILLTPF un sankciju risku pārvaldību un rīcību riska pārvaldībā. **Nepieciešama vienotu vadlīniju izstrāde tām publiskās pārvaldes iestādēm, kas nav Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma subjekti.** |
| Two speech bubbles | Lai mazinātu nodarbinātā pieļautās kļūdas, nezināšanas dēļ, **izvērtēt iespēju VID EDS ieviest automātisku paziņojumu, ar kuru nodarbinātais tiek informēts, ka ir ieguvis valsts amatpersonas statusu un ir nepieciešams lūgt iestādei amatu savienošanas atļauju, ja tiek veikt papilddarbs**. Paziņojumu ieteicams sasaistīt ar iestādes paziņojuma iesniegšanu VID EDS par personai piešķirto amatpersonas statusu. |
| A lightbulb | IKNL normas ir izklāstītas sarežģīti un ne vienmēr viegli iztulkojamas. **Izvērtēt IKNL veikt grozījumus, vienkāršojot likuma normas, tādējādi tiktu celta valsts amatpersonu izpratne par amatpersonas vēlamo rīcību un saistošajiem ierobežojumiem**. Piemēram, nosakot kritērijus valsts amatpersonu amatu savienošanai, izskaidrojot valsts amatpersonu noteikšanu un uzraudzību privātpersonu darbinieku amatiem, kas pilda amata pienākumus ārpus publiskas personas institūcijām u.c. |
| Graph paper with calculator, ruler, highlighter, and pencils | Publiskās pārvaldes iestāžu darbiniekiem nav vienota izpratne par pretkorupcijas plāna izveidi. **Nepieciešams izstrādāt metodisku materiālu un noteikt vienotus/standartizētus publiskās pārvaldes iestādēm raksturīgākos iespējamos korupcijas riskus un to mazināšanas pasākumus, ievērojot to, ka iestādēs daudzas funkcijas ir vienādas** (*piemēram publisko iepirkumu veikšana, personāla vadīšana, budžeta plānošana, lēmumu pieņemšana un izpilde utt.*), atstājot iestādēm iespēju papildināt pretkorupcijas plānu ar papildus riskiem un pasākumiem to pārvaldībai pēc saviem ieskatiem un iestādes funkcijām. |
| Graph and note paper pads with pencil | KNAB būtu **nepieciešams vairāk skaidrot korupcijas un interešu konflikta novēršanas tiesību normas, to piemērošanu un nozīmi**. Piemēram:   * saistībā ar dokumentētas informācijas ieguvi un uzglabāšanu, izvērtējot atļaujas savienot valsts amatpersonas amatu ar citu amatu izsniegšanas procesā; * skaidrot ētikas dabas jautājumus par šķietamo interešu konflikta jautājumiem, t.sk. par personām, kuras nav iekļautas IKNL; * par interešu konflikta un dāvanu saņemšanas ierobežošanas jautājumu piemērošanu nodarbinātajiem, kuri nav amatpersonas |

* 1. **Trauksmes celšanas procedūra**

Organizācija *Transparency International* ir izdevusi publikāciju “*International principles for whistleblower legislation best practices for laws to protect whistleblowers and support whistleblowing in the public interest*”[[13]](#footnote-13), kuras preambulā norāda, ka trauksmes cēlējiem ir būtiska loma korupcijas, krāpšanas atmaskošanā, nepareizas pārvaldības un citu pārkāpumu atklāšanā, kas apdraud sabiedrības veselību, un drošību, finansiālo integritāti, cilvēktiesības un vidi. Atklājot informāciju par šādiem pārkāpumiem, trauksmes cēlēji ir palīdzējuši glābt neskaitāmas dzīvības un miljardiem dolāru no valsts līdzekļiem, vienlaikus novēršot jaunu skandālu un katastrofu saasināšanos. Atzīstot trauksmes celšanas nozīmi korupcijas apkarošanas centienos, iekšējā audita laikā tika 84 institūcijās novērtēta Trauksmes celšanas procedūras ieviešana un īstenošana, pārliecinoties, vai:

1. institūcijā ir izveidota un ieviesta iekšējā trauksmes celšanas procedūra;
2. institūcijā tiek nodrošināta informācijas publiskošana;
3. institūcijā ir nodrošināta pienācīga trauksmes cēlēja personas datu aizsardzība.

Audita laikā tika pārbaudīta institūcijās ieviesto kārtību un procedūru atbilstība likuma “Trauksmes celšanas likums” prasībām un Valsts kancelejas izstrādātajās vadlīnijās - “Labās prakses vadlīnijas iekšējās trauksmes celšanas sistēmas izveidei”[[14]](#footnote-14) un “Vadlīnijas trauksmes cēlēju ziņojumu izskatīšanai valsts pārvaldes institūcijās”[[15]](#footnote-15) skaidrotajam. Kā starptautiskās labās prakses piemēri, tika pieņemta Eiropas Savienības Direktīva 2019/1937 par to personu aizsardzību, kuras ziņo par Savienības tiesību aktu pārkāpumiem[[16]](#footnote-16) un *International principles for whistleblower legislation best practices for laws to protect whistleblowers and support whistleblowing in the public interest*[[17]](#footnote-17).

Veikto auditu rezultātā:

Priekšlikumi Trauksmes celšanas kārtības attīstībai un pilnveidošanai:

|  |  |
| --- | --- |
| An open book | **Precizēt Trauksmes celšanas likumā noteiktās tiesību normas**, lai veicinātu vienādu izpratni par tiesību normas tulkošanu un piemērošanu. *Piemēram:*   * *precizēt Valsts kancelejai iesniedzamās informācijas termiņu un iesniedzamās informācijas saturu;* * *note*ik*t kritērijus informācijas par atklātajiem pārkāpumiem publiskošanai;* * precizēt 5.panta (4) sadaļu, konkretizējot termiņu, kādā par *iekšējo trauksmes celšanas sistēmu darba devējs informē personu, tai uzsākot praksi, darba tiesiskās vai dienesta attiecības: parakstot darba līgumu vai citu dokumentu par darba veikšanu, vai pārbaudes laikā, vai 30 dienu laikā pēc darba uzsākšanas, vai citā termiņā.* |
| Open envelope outline | Valsts kancelejai rūpīgāk izvērtēt trauksmes celšanas ziņojumus, pārsūtot tos pēc piekritības un kompetences |
| Programmer female outline | Lai paaugstinātu trauksmes cēlēja aizsardzību un mazinātu riskus, ka personas dati ir zināmi pārāk plašam personu lokam, izvērtēt iespēju **nodrošināt centralizētas trauksmes cēlēja pseidonimizācijas ieviešanu valsts pārvaldes līmenī.**  ***Piemēram,*** *informācijas tehnoloģiju (turpmāk - IT) risinājuma ieviešanu, kur būtu definētas ailes, kas jāaizpilda trauksmes cēlēja ziņojumā, un informācija par trauksmes cēlēju būtu redzama tikai centralizētā līmenī (piemēram, tikai Valsts kancelejā atsevišķiem darbiniekiem), bet pārējais ziņojuma saturs tiek novirzīts attiecīgajai iestādei, kam trauksmes cēlējs vēlas adresēt ziņojumu izskatīšanai pēc būtības. Visa komunikācija ar trauksmes cēlēju tiktu veikta minētajā IT rīkā, iestādei neredzot personas datus, ar ko tā komunicē. Līdz ar to katrai iestādei nebūtu jāveido sava trauksmes cēlēja aizsardzības sistēma savu lietvedības sistēmu līmenī, kas rada ne tikai administratīvo slogu, bet arī palielina informācijas noplūdes riskus.* |
| Graduation cap | Valsts kancelejai **pilnveidot visu valsts iestāžu mājas lapās sadaļā “Trauksmes celšana” publicēto informāciju**, un veikt nepieciešamās izmaiņas, lai iedzīvotājus informētu, ka ne visi Latvijas iedzīvotāju iesniegumi, kas noformēti kā trauksmes cēlēja ziņojumi tiks par tādiem atzīti un, ka pseidonimizēts un aizsargāts tiks tikai Latvijas iedzīvotājs, kas ir konkrētas iestādes darbinieks vai dibina darba tiesiskās attiecības vai ir iestādē praksē. |

Lai sniegtu atbalstu pašvaldību iekšējiem auditoriem, Finanšu ministrija, balstoties uz Vadlīniju korupcijas un interešu konflikta novēršanas iekšējās kontroles sistēmas (tostarp interešu konflikta un korupcijas risku vadības) iekšējam auditam satura, izstrādāja un pašvaldībām nosūtīja E-mācību kursu, kurā sniegto informāciju iespējams izmantot konkrēta audita vai horizontāla audita veikšanai.

**Iekšējā audita turpmākā attīstība valsts pārvaldē**

Attīstības nodrošināšanai Finanšu ministrijas darbības stratēģijā 2020.-2024.gadam ietverts mērķis – Mūsdienīgas iekšējā audita sistēmas izveide, kas sekmē efektīvas pārvaldības attīstību valsts pārvaldē, ietverot šādus rādītājus:

* Iekšējais audits ir neatkarīgs, objektīvs un uzticams padomdevējs un palīgs MK un iestāžu vadītājiem, sniedzot ieguldījumu valsts pārvaldes efektivitātes celšanai.
* Noteikti un ieviesti valsts pārvaldes iekšējā audita politikas ilgtermiņa attīstības virzieni un pasākumi.

Nākamo periodu attīstības virzienu noteikšanai pēc Finanšu ministrijas iniciatīvas 2023.gadā tika uzsākts un 2024. gadā sagatavots Valsts pārvaldes iekšējā audita sistēmas attīstības plāns 2025. – 2028. gadam. Attīstības plāna izstrādes nepieciešamību sekmēja virzība uz gudru, efektīvu, atvērtu un ilgtspējīgu pārvaldību, publisko integritāti saskaņā ar Valsts pārvaldes modernizācijas plānu 2023. – 2027.gadam, attīstība IKT un digitalizācijas jomā, kā arī starptautiskās aktualitātes iekšējā audita labajā praksē/metodoloģijā un jaunas prasības iekšējā audita profesijai (2024.gadā ir publicēti jauni Starptautiskie Iekšējā audita standarti, kas stāsies spēkā no 2025.gada). Attīstības plānā definētie rīcības virzieni sasaucas ar Valsts pārvaldes modernizācijas plāna 2023. – 2027. gadam rīcības virzieniem “Vienota un efektīva valsts pārvalde” un “Cilvēkresursu attīstība”, kā arī valdības mērķiem par kvalitatīva, profesionāla, inovatīva, efektīva, uz rezultātiem orientēta publiskā sektora darbības attīstīšanu, tādejādi iekšējiem auditoriem savas kompetences ietvaros līdzdarbojoties valsts attīstības mērķu sasniegšanā. Plāna izstrādē tika iesaistīti sadarbības partneri un tā projekts ir iesniegts Valsts kancelejā.

Valsts pārvaldes iekšējā audita sistēmas attīstības plāna 2025. – 2028. gadam projektā ietverti 5 rīcības virzieni, lai turpinātu attīstīt mūsdienīgu, progresīvu un ilgtspējīgu iekšējā audita funkciju ministrijās un iestādēs un sekmētu iekšējā audita funkcijas ieviešanu un darbību pašvaldībās:

* Pievienotās vērtības palielināšana un iekšējās kontroles sistēmas stiprināšana.
* Iekšējā audita procesa efektivitātes celšana un augstas kvalitātes nodrošināšana.
* Iekšējo auditoru profesionālās kompetences paaugstināšana.
* Iekšējā audita koordinācijas un starpinstitucionālās sadarbības veicināšana.
* Atbalsts iekšējā audita sistēmas ieviešanai un attīstīšanai pašvaldībās.

Rīcības virzienu ietvaros paredzēts:

* pilnveidot tiesību aktus iekšējā audita jomā un regulējumu par iekšējās kontroles sistēmu institūcijās;
* attīstīt lietderības auditus un starpresoru auditus;
* veikt visaptverošu iekšējo auditoru kompetenču novērtējumu un organizēt nepieciešamās specializētās mācības;
* digitalizēt iekšējo auditu un konsultatīvo pakalpojumu īstenošanas procesus;
* pilnveidot nacionālo iekšējo auditoru sertifikācijas sistēmu;
* sniegt metodiski-konsultatīvo atbalstu pašvaldību iekšējiem auditoriem u.c. aktivitātes.

Atbilstoši Pašvaldību likumam, pašvaldībās ir jāizveido iekšējā audita sistēma pašvaldību iekšējās kontroles sistēmas darbības novērtēšanai. Ņemot vērā Finanšu ministrijas zināšanas un pieredzi iekšējā audita sistēmas attīstībā valsts pārvaldes institūcijās, tostarp metodiskajā vadībā un iekšējo auditoru profesionālās kvalifikācijas paaugstināšanā, Finanšu ministrija Attīstības plāna ietvaros plāno arī īstenot pasākumus, lai sekmētu un atbalstītu iekšējā audita funkcijas ieviešanu un darbību pašvaldībās.

Par Attīstības plānā iekļauto pasākumu īstenošanu, darbības rezultātu un rezultatīvo rādītāju sasniegšanu katra rīcības virziena ietvaros atbildīga ir Finanšu ministrija. Vienlaikus šī plāna sekmīgai īstenošanai būtiska ir arī pastāvīga institūciju un pašvaldību vadītāju individuālā līdzdalība un iesaiste savas iekšējā audita funkcijas attīstībā. Tāpat visā Attīstības plāna īstenošanas procesā tiek paredzēta sadarbība ar Valsts kanceleju, Valsts administrācijas skolu, Valsts kontroli, Latvijas Pašvaldību savienību u.c. institūcijām.

Atsevišķu pasākumu īstenošanai būs nepieciešams valsts budžeta finansējums.

Finanšu ministrija Eiropas Savienības Strukturālo reformu atbalsta programmas[[18]](#footnote-18) (*Structural Reform Support Programme (SRSP))* ietvaros 2023.gadā turpināja projekta “Iekšējās kontroles sistēmas un iekšējā audita tālāka attīstība Latvijas Republikas publiskajā sektorā” I fāzes ieviešanu. Projekta finansējums paredzēts starptautiska līmeņa ekspertu konsultācijām, iesaistot tos diskusijās par stratēģiskās attīstības plānošanu iekšējā audita politikas un iekšējās kontroles jomā, par efektivitātes auditu metodikas un prakses attīstību, par iekšējo auditoru sertifikācijas sistēmas pilnveidošanu. Projekta II fāzes īstenošana uzsākta 2024.gadā un tajā padziļināti tiek pievērsta uzmanība efektivitātes auditu metodikai, plānoti pilotprojekti institūcijās ar ekspertu dalību iekšējos auditos, kā arī pieredzes nodošana pašvaldību iekšējiem auditoriem.

Tā kā sadarbībā ar augsta līmeņa ekspertiem tiek stiprināta iekšējā audita politika valsts pārvaldē, kā arī attīstīta metodika, līdz ar to būtiski sniegt ieguldījumu un papildus resursus iekšējā audita attīstības pasākumiem.

**Galvenie secinājumi**

► Efektīvai iekšējās kontroles sistēmai ir būtiska nozīme jebkuras institūcijas veiksmīgā darbībā un mērķu sasniegšanā. Lai nodrošinātu kvalitatīvu un efektīvu iekšējās kontroles sistēmas darbību un attīstību institūcijās, nepieciešams attīstīt un stiprināt tās uzraudzības mehānisma - iekšējā audita funkciju:

* Lai veicinātu modernu pārvaldību, tostarp birokrātijas mazināšanu, labas pārvaldības attīstību un efektivitātes celšanu publiskajā pārvaldē, stiprinot iekšējā audita struktūrvienību kapacitāti un profesionalitāti, nepieciešams turpināt īstenot sagatavoto koncepciju nacionālās iekšējo auditoru sertifikācijas sistēmas reformai, paplašinot sertifikācijas pretendentu loku un it īpaši risināt jautājumus par sertifikācijas pārbaudījuma norises un sertifikātu spēkā uzturēšanas procesu tehniskā nodrošinājuma pilnveidošanu un digitalizēšanu.
* Lai veicinātu iekšējās kontroles sistēmas ietvara attīstību, kā arī iekšējās kontroles un tās uzraudzības mehānismu (iekšējā audita) stiprināšanu pašvaldībās, kā arī sniegtu praktisku atbalstu iekšējā audita sistēmas ieviešanai pašvaldībās, nepieciešams turpināt sniegt metodisko atbalstu (mācību materiālus un seminārus) pašvaldību iekšējiem auditoriem un vadītājiem.

► Ikgadējo prioritāro iekšējo auditu veikšana valsts pārvaldes nozīmīgo jomu novērtēšanai pēc vienotas iekšējā audita metodikas ir efektīvs rīks iekšējās kontroles sistēmas attīstības veicināšanai. MK noteiktās auditējamās prioritātes 2023.gadam ir īstenotas, un to rezultātā ir gūta pārliecība par iekšējās kontroles sistēmu korupcijas un interešu konflikta novēršanas risku vadības jomā ministrijās un iestādēs, kas ļauj plānot turpmākas darbības sistemātiskai risku vadības ieviešanai valsts pārvaldē. Lai, izmantojot iekšējā audita struktūrvienību resursus, vienlaicīgi tiktu novērtētas iekšējās kontroles visai valsts pārvaldei nozīmīgās jomās un kopumā veicināta valsts pārvaldes attīstība, nepieciešams turpināt horizontālo auditu pieeju.

Finanšu ministrs A.Ašeradens

Mežupa 22478223

gita.mezupa@fm.gov.lv

1. MK 2012.gada 8.maija noteikumi Nr.326 "Noteikumi par iekšējās kontroles sistēmu tiešās pārvaldes iestādēs". [↑](#footnote-ref-1)
2. MK 2012.gada 8.maija noteikumi Nr.326 "Noteikumi par iekšējās kontroles sistēmu tiešās pārvaldes iestādēs" [↑](#footnote-ref-2)
3. MK 2024.gada 20.03.2024. rīkojums Nr.188 “Par kopējām valsts pārvaldē auditējamām prioritātēm 2024. un 2025.gadam” [↑](#footnote-ref-3)
4. [Risku vadības ieviešanas rokasgrāmata | Finanšu ministrija](https://www.fm.gov.lv/lv/risku-vadibas-ieviesanas-rokasgramata) [↑](#footnote-ref-4)
5. MK 2013.gada 9.jūlija noteikumu Nr.385 “Iekšējā audita veikšanas un novērtēšanas kārtība” 88.punkts [↑](#footnote-ref-5)
6. Tieslietu ministra 2020. gada 29. septembra rīkojums Nr.1-1/234 “Par iekšējā audita sistēmu Datu valsts inspekcijā” [↑](#footnote-ref-6)
7. Iekšējā audita likuma 10.panta otrās daļas 4.punkts [↑](#footnote-ref-7)
8. MK 2013.gada 9.jūlija noteikumu Nr.385 “Iekšējā audita veikšanas un novērtēšanas kārtība” 110.punkts. [↑](#footnote-ref-8)
9. [Konference “Viena pasaule, viena nākotne - Attīstīta pārvaldība un iekšējais audits publiskajā sektorā” | Finanšu ministrija](https://www.fm.gov.lv/lv/konference-viena-pasaule-viena-nakotne-attistita-parvaldiba-un-ieksejais-audits-publiskaja-sektora) [↑](#footnote-ref-9)
10. Ministru kabineta 2024.gada 24.septembra noteikumi Nr.614 “Grozījumi Ministru kabineta 30.04.2013. noteikumos Nr.238 “Iekšējo auditoru sertifikācijas kārtība”. [↑](#footnote-ref-10)
11. [Par kopējām valsts pārvaldē auditējamām prioritātēm 2022. un 2023. gadam](https://likumi.lv/ta/id/331019-par-kopejam-valsts-parvalde-auditejamam-prioritatem-2022-un-2023-gadam) [↑](#footnote-ref-11)
12. Veiktajos auditos ir konstatēti trūkumi un cēloņsakarības, kas ir vienādas vairākām institūcijām dažādos resoros [↑](#footnote-ref-12)
13. https://images.transparencycdn.org/images/2013\_WhistleblowerPrinciples\_EN.pdf [↑](#footnote-ref-13)
14. https://www.trauksmescelejs.lv/sites/default/files/buttons-card-files/Vadl%C4%ABnijas%20trauksmes%20c%C4%93l%C4%93ju%20zi%C5%86ojumu%20izskat%C4%AB%C5%A1anai\_12.05.2022.pdf [↑](#footnote-ref-14)
15. https://www.trauksmescelejs.lv/sites/default/files/buttons-card-files/ieksejas-trauksmes-celsanas-sistemas-vadlinijas-aprilis-2022.pdf [↑](#footnote-ref-15)
16. https://eur-lex.europa.eu/legal-content/LV/TXT/HTML/?uri=CELEX:32019L1937&from=LV [↑](#footnote-ref-16)
17. https://images.transparencycdn.org/images/2013\_WhistleblowerPrinciples\_EN.pdf [↑](#footnote-ref-17)
18. SRSP ir ES programma, kas sniedz īpaši pielāgotu atbalstu visām ES valstīm to institucionālajām, administratīvajām un izaugsmi veicinošajām reformām. SRSP atbalsts aptver visu reformu procesu, sākot no reformu sagatavošanas un izstrādes līdz ieviešanai. [↑](#footnote-ref-18)